Private sektor toon belangstelling in hervormde SAL | Maroela Media
Die Suid-Afrikaanse regering het reeds verskeie voorstelle van finansierders en moontlike vennote in die private sektor gekry wat betrokke by die Suid-Afrikaanse Lugdiens (SAL) wil raak as dit geherstruktureer word in 'n nuwe, nasionale redery.
Dít volgens die kantoor van die minister van openbare ondernemings, Pravin Gordhan, wat sê 'n nuwe nasionale lugredery moet uit die sakereddingsproses tot stand kom.
"Die regering wil geloofwaardige voorstelle vir belegging en strategiese vennootskappe met die private sektor verder voer, asook billike deelname vir werkers. Sulke vennote sal ook tegniese, finansiële en bedryfskennis bydra," het die departement gesê.
Die sukkelende staatslugdiens se krediteure vergader Donderdag en gaan na verwagting stem oor 'n plan wat die SAL se sakereddingspraktisyns voorgelê het. Dié stemmery is al verskeie kere uitgestel.
Die departement het ook gesê hy gaan enige stappe deur SA Airlink teenstaan om die sakereddingspraktisyns te verhoed om met vandag se beoogde vergadering voort te gaan.
Gordhan het weer benadruk dat die regering verbind bly tot die proses om die SAL te hervorm en te transformeer tot 'n "lewensvatbare, volhoubare en mededingende nasionale lugredery". Dit moet egter "geen nalatenskap van finansiële en bedryfsprobleme hê nie".
Die SAL het in bykans 'n dekade geen wins getoon nie en het oor die afgelope 14 jaar verliese van nagenoeg R28 miljard gely. Die huidige nasionale begroting maak voorsiening vir nog R11 miljard vir die lugdiens om sy krediteure te betaal.
Gordhan sê die lugvaartbedryf, en veral die passasierslugvaartbedryf, speel 'n belangrike rol om onder meer 'n diens aan ekonomiese bedrywe soos die toerismesektor te lewer en hulle te help groei.
Die minister het toegegee dat die Covid-19-krisis lugrederye wêreldwyd onder groot druk geplaas het, maar dat daar moontlikhede vir vennootskappe is wat waarde tot die Suid-Afrikaanse ekonomie en die langtermynvolhoubaarheid van die lugvaartbedryf kan voeg.
Gordhan het gesê die regering wil graag sien dat die sakereddingsproses lei tot 'n lugredery wat die regte roetes teen mededingende pryse vlieg en wat oor die regte vloot, 'n gemotiveerde werksmag en 'n bevoegde raad sal beskik.
Gordhan is 'n groot teenstander van die likwidasie van die SAL en het in die openbaar met die sakereddingspraktisyns daaroor gebots nadat hulle gekla het dat dit moeilik is om 'n sakereddingsplan voor te lê sonder enige aanduiding van wat die staatskas tot die proses gaan bydra.
Al wat uit hierdie SAL sage duidelik geword het is dat Gordhan ook maar net nog 'n ANC skurk is.
Dit is seker ñ goeie plan? Dan los hul ten minste die pensioenfondse uit?
Hoop Donald Trump koop dit.
Ek glo hierdie nie vir 'n enkele oomblik nie. Eerstens is die stelling gemaak deur die dept van openbare werke, wat 'n direkte belang het hierby. Tweedens is dit 2 dae voor krediteure moet stem oor die "reddingsplan". Derdens word nie 'n enkele potensiële belegger se naam genoem nie.
Hierdie klink asof hulle probeer om die publiek te oorreed om te glo SAL is 'n goeie ding om nog belastinggeld op te mors.